
Levegőminőségi low-cost szenzorok alkalmazhatósága eltérő környezetekben

Kulcsszavak: légszennyezettség mérés; kisméretű aeroszol részecskék; szén-dioxid; hordozható szenzorok
Légszennyezőnek nevezünk minden olyan anyagot, melynek koncentrációja a természetes légköri összetételt meghaladja. A légszennyező anyagok monitorozása az egészségre gyakorolt hatásaik miatt elengedhetetlen feladat.
A fontosabb légszennyezők koncentrációjának alakulásáról globálisan több ezer állomás szolgáltat információt referenciaműszerek segítségével. Ezeknél pontatlanabb, de megfizethetőbb készülékek a low-cost szenzorok, melyeket elsősorban lakossági célra, többnyire beltéri levegőminőség mérésére fejlesztenek. Ezek előnye, hogy kis méretüknek köszönhetően hordozhatók, így olyan helyeken is – például belterekben, tömegközlekedési eszközökön – lehet velük megfigyeléseket végezni, ahol referencia eszközökkel ez nem lehetséges. Bár pontatlanabb eszközök, alkalmasak légterek, kibocsátási források viszonyainak megismerésére. Emellett a mérések információt hordoznak magukról a műszerekről is.

Kutatásaink során méréseket végeztünk néhány low-cost levegőminőségi szenzorral, melyek segítségével többek között a kisméretű aeroszol részecskék (PM2,5) és a szén-dioxid (CO2) koncentrációit vizsgáltunk. A méréseket különféle környezetben, eltérő célokkal végeztük:
• A műszereket eltérő kibocsátásoknak tettük ki, figyelve a reakcióidőt és a mért koncentrációkat. A kísérletet azonos helyen és időben végeztük egy lakásban, a hétköznapi élet eszközeit használva szennyező forrásként. A szennyezők közé tartozott például a csillagszóró, a gyertya, a dezodor és a főzés.
• Beltérben fix ponton elhelyezett készülékkel több hetes mérést végezve tanulmányoztuk a légszennyezés napi menetét, a lakásban tartózkodók számának hatását a levegőminőségre.
• Mobil mérésekkel vizsgáltuk a különböző közlekedési eszközöket, az eltéréseket utcák, állomások és szerelvények között, adott útvonalak többszöri bejárásával.

Eredményeink szerint az alkalmazott szenzorok többsége dinamikusan reagál a légszennyezettség megváltozására. Többek között tapasztaltuk a beltéri szén-dioxid koncentráció összefüggését a helyszínen tartózkodók számával, beláttuk, hogy kültéren a meteorológiai paraméterek és az eltérő környezetek hatással vannak a légszennyezettségre, emellett a különböző tömegközlekedési eszközök, szerelvények, állomások között is különbségeket fedeztünk fel.

Eredményeink hozzájárulnak környezetünk levegőminőségének pontosabb megismeréséhez és támogatják hétköznapjaink tervezését annak érdekében, hogy minél kevésbé legyünk kitéve a légszennyezettség káros hatásainak.



